Bekendtgørelse om prøver i erhvervsrettede videregående uddannelser

BEK nr 1519 af 16/12/2013

Kapitel 9

*Fejl og mangler ved prøver*

**§ 38.** Bliver uddannelsesinstitutionen i forbindelse med en prøve opmærksom på fejl og mangler, der kan udbedres, træffer institutionen, eventuelt efter drøftelse med bedømmerne eller opgavestillerne, afgørelse om, hvordan udbedringen skal ske.

*Stk. 2.* Ved væsentlige fejl og mangler tilbyder institutionen ombedømmelse eller omprøve, jf. dog stk. 4. Tilbuddet gælder for alle de eksaminander, hvis prøve lider af samme fejl og mangler.

*Stk. 3.* Ved fejl og mangler af særlig grov karakter kan institutionen træffe afgørelse om at annullere allerede afholdt prøve og foranstalte en omprøve, jf. dog stk. 4.

*Stk. 4.* Er opgaverne ved prøven stillet af Styrelsen for Videregående Uddannelser, skal uddannelsesinstitutionen inddrage styrelsen, der træffer afgørelse efter stk. 1–3 efter samråd med institutionen.

**§ 39.** Ombedømmelse og omprøve i henhold til § 38, stk. 2, kan ikke resultere i en lavere karakter. Omprøve, der skyldes annullering af den oprindelige prøve, jf. § 38, stk. 3, kan resultere i en lavere karakter.

*Stk. 2.* Uddannelsesinstitutionen kan tilbageholde bevis, jf. § 36, indtil sagen er afgjort.

Kapitel 10

*Klager over prøver*

**§ 40.** Klager over forhold ved prøver indgives individuelt af den studerende til uddannelsesinstitutionen. Klagen skal være skriftlig og begrundet.

*Stk. 2.* Klagen indgives senest 2 uger efter, at bedømmelsen af prøven er bekendtgjort på sædvanlig måde. Institutionen kan dispensere fra fristen, hvor usædvanlige forhold begrunder det.

*Stk. 3.* Til brug for klagesagen skal den studerende efter anmodning have udleveret en kopi af den stillede opgave og ved prøver med skriftlig besvarelse tillige kopi af egen opgavebesvarelse.

**§ 41.** Den studerende kan fortsætte uddannelsen under klagesagens behandling bortset fra, hvor andet er fastsat i bekendtgørelse eller i henhold til bekendtgørelse.

**§ 42.** Klagen kan vedrøre

1) eksaminationsgrundlaget, herunder prøvespørgsmål, opgaver og lignende, samt dets forhold til uddannelsens mål og krav,

2) prøveforløbet eller

3) bedømmelsen.

*Stk. 2.* Uddannelsesinstitutionen forelægger straks klagen for bedømmerne, jf. dog stk. 3, der har en frist på normalt 2 uger til at afgive en udtalelse. Bedømmerne skal udtale sig om de faglige spørgsmål i klagen. Den studerende skal have lejlighed til at kommentere udtalelserne inden for en frist af normalt 1 uge.

*Stk. 3.* Når opgaverne ved prøven er stillet af Styrelsen for Videregående Uddannelser, videresender institutionen straks klager, der drejer sig om prøvegrundlaget, til styrelsen ledsaget af institutionens udtalelse.

**§ 43.** Uddannelsesinstitutionen afgør klagen på grundlag af bedømmernes faglige udtalelser og den studerende s kommentarer til udtalelserne, jf. dog stk. 2.

*Stk. 2.* Er opgaverne ved prøven stillet af Styrelsen for Videregående Uddannelser, træffer styrelsen afgørelse vedrørende klager over prøvegrundlaget og i øvrigt om, i hvilket omfang, der skal gives tilbud om omprøve.

**§ 44.** Afgørelsen, der skal være skriftlig og begrundet, kan gå ud på

1) tilbud om ny bedømmelse (ombedømmelse), dog ikke ved mundtlige prøver,

2) tilbud om ny prøve (omprøve) eller

3) at den studerende ikke får medhold i klagen.

*Stk. 2.* Kun når bedømmerne er enige om det, kan uddannelsesinstitutionens afgørelse gå ud på, at klageren ikke får medhold.

*Stk. 3.* Institutionen skal straks give den studerende og bedømmerne meddelelse om afgørelsen. Går afgørelsen ud på tilbud om ombedømmelse eller omprøve, skal den studerende informeres om, at ombedømmelse eller omprøve kan resultere i en lavere karakter.

**§ 45.** Accept af tilbud om ombedømmelse eller omprøve skal ske senest 2 uger efter, meddelelse om afgørelsen er afgivet. Ombedømmelse eller omprøve skal finde sted snarest muligt. Er bevis udstedt, jf. § 36, skal uddannelsesinstitutionen inddrage beviset, indtil bedømmelsen foreligger, og eventuelt udstede et nyt bevis.

*Stk. 2.* Til ombedømmelse og omprøve påsættes nye bedømmere.

*Stk. 3.* Ved ombedømmelse skal bedømmerne have forelagt sagens akter: opgaven, besvarelsen, klagen, de oprindelige bedømmeres udtalelser med den studerendes bemærkninger hertil samt institutionens henholdsvis styrelsens afgørelse. Bedømmerne meddeler institutionen resultatet af ombedømmelsen vedlagt en skriftlig begrundelse for bedømmelsen. Institutionen giver den studerende meddelelse om bedømmelsen og begrundelsen for bedømmelsen.

*Stk. 4.* Omprøve og ombedømmelse kan resultere i en lavere karakter.

*Anke af afgørelse*

**§ 46.** Den studerende kan indbringe uddannelsesinstitutionens afgørelse vedrørende faglige spørgsmål, jf. § 43, stk. 1, for et af institutionen nedsat ankenævn, jf. § 47, der træffer afgørelse.

*Stk. 2.* Den studerende indgiver anken til institutionen. Anken skal være skriftlig og begrundet.

*Stk. 3.* Anken skal indgives senest 2 uger efter, at den studerende er gjort bekendt med institutionens afgørelse. Institutionen kan dispensere fra fristen, hvor usædvanlige forhold begrunder det.

**§ 47.** Uddannelsesinstitutionen nedsætter et ankenævn hurtigst muligt efter indgivelse af en anke. Der kan nedsættes permanente ankenævn. Institutionen afholder udgiften til ankenævn.

*Stk. 2.* Nævnet består af to beskikkede censorer, en eksaminationsberettiget lærer og en studerende inden for fagområdet.

*Stk. 3.* Censorformanden, jf. § 26, stk. 1, udpeger de to censorer. Censorformanden udpeger en af censorerne som formand for nævnet. Censorformanden kan udpege sig selv som censor eller som formand.

*Stk. 4.* Institutionen udpeger den eksaminationsberettigede lærer og den studerende.

*Stk. 5.* Ankenævnets virksomhed er omfattet af forvaltningsloven.

**§ 48.** For at ankenævnet kan være beslutningsdygtigt, skal alle nævnets medlemmer deltage i nævnets drøftelse og alle sagens akter være fremsendt til alle medlemmer. Drøftelsen kan foregå skriftligt, herunder elektronisk, hvis der er enighed blandt nævnets medlemmer om skriftlig behandling, jf. dog stk. 2.

*Stk. 2.* Kan der ikke opnås enighed i ankenævnet, afsluttes drøftelsen ved et møde, hvor alle nævnets medlemmer skal være til stede. Afsluttes drøftelsen med afstemning, og der er stemmelighed, er formandens stemme udslaggivende.

*Stk. 3.* Bliver ankenævnet i forbindelse med behandlingen af anke opmærksom på fejl og mangler ved en prøve orienteres uddannelsesinstitutionen herom, og reglerne i § 38 finder anvendelse.

**§ 49.** Ankenævnet træffer afgørelse på grundlag af det materiale, som lå til grund for uddannelsesinstitutionens afgørelse, jf. § 43, stk. 1, og den studerendes begrundede anke.

*Stk. 2.* Ankenævnets afgørelse, der skal være skriftlig og begrundet, kan gå ud på

1) tilbud om ombedømmelse ved nye bedømmere, dog ikke ved mundtlige prøver,

2) tilbud om omprøve ved nye bedømmere eller,

3) at klageren ikke får medhold i anken.

**§ 50.** Ankenævnets afgørelse meddeles uddannelsesinstitutionen snarest muligt og ved vintereksamen senest 2 måneder og ved sommereksamen senest 3 måneder efter, at anken er indgivet til institutionen.

*Stk. 2.* Kan anken ikke behandles inden for denne frist, skal institutionen hurtigst muligt underrette klageren herom med angivelse af begrundelsen herfor og oplysning om, hvornår anken forventes færdigbehandlet.

*Stk. 3.* Institutionen giver hurtigst muligt den studerende meddelelse om og bedømmerne kopi af afgørelsen. Går afgørelsen ud på tilbud om ombedømmelse eller omprøve, skal den studerende informeres om, at ombedømmelse eller omprøve kan resultere i en lavere karakter.

*Stk. 4.* Ankenævnets afgørelse kan ikke indbringes for anden administrativ myndighed, jf. dog § 51.

*Stk. 5.* Omprøve og ombedømmelse sker efter reglerne i § 45.

Kapitel 11

*Klager over afgørelser truffet af en uddannelsesinstitution eller et ankenævn*

**§ 51.** Klage over retlige spørgsmål i afgørelser, der er truffet af bedømmerne i henhold til § 45, stk. 3, og ankenævnet i henhold til § 49, stk. 1, indbringes til uddannelsesinstitutionen inden for en frist af 2 uger fra den dag, afgørelsen er meddelt klageren. Institutionen træffer herefter afgørelse.

*Stk. 2.* Klager over retlige spørgsmål i afgørelser, der er truffet af institutionen efter reglerne i bekendtgørelsen, kan indbringes for Styrelsen for Videregående Uddannelser. Klagen indgives til institutionen, der afgiver en udtalelse, som den studerende skal have lejlighed til at kommentere inden for en frist på normalt 1 uge. Institutionen sender klagen, udtalelsen og klagerens eventuelle kommentarer til styrelsen. Fristen for indgivelse af klage til institutionen er 2 uger fra den dag, afgørelsen er meddelt klageren.

Kapitel 12

*Andre regler*

**§ 52.** Den studerende har ophavsretten til produkter, der fremkommer som resultat af en prøve, i henhold til reglerne i lov om ophavsret, jf. dog stk. 3.

*Stk. 2.* Den studerende har tillige ejendomsretten til disse produkter mod betaling af eventuelle udgifter til materialer, som er anvendt ved prøven, jf. dog stk. 3. Hvis den studerende ikke gør ejendomsretten gældende inden for 2 måneder, efter at resultatet af bedømmelsen er meddelt, overgår ejendomsretten til uddannelsesinstitutionen.

*Stk. 3.* Inddrager prøveforløbet parter uden for institutionen, aftales det forudgående mellem institutionen, den studerende og tredjeparten, i hvilket omfang de under respekt af gældende ophavsretlige regler er berettiget til at anvende de resultater, der fremkommer som et led i prøveforløbet, herunder om eventuelle oplysninger vedrørende tredjepartens forhold, der forekommer i opgaveløsningerne, må offentliggøres.

**§ 53.** Styrelsen for Videregående Uddannelser kan dispensere fra bekendtgørelsen, når det er begrundet i usædvanlige forhold, bortset fra de tilfælde, der er nævnt i § 5, stk. 4, § 8, stk. 4, § 34, stk. 2, § 40, stk. 2, og § 46, stk. 3.

*Stk. 2.* Styrelsen for Videregående Uddannelser kan tillade, at bekendtgørelsens regler fraviges som et led i forsøg og udviklingsarbejde.

Kapitel 13

*Ikrafttrædelses- og overgangsbestemmelser*

**§ 54.** Bekendtgørelsen træder i kraft den 1. juli 2014 og har virkning for prøver påbegyndt 1. september 2014 eller senere.

*Stk. 2.* Bekendtgørelse nr. 714 af 27. juni 2012 om prøver og eksamen i erhvervsrettede videregående uddannelser ophæves.

*Ministeriet for Forskning, Innovation og Videregående Uddannelser, den 16. december 2013*

Morten Østergaard

/ Kirsten Lippert